שינג'י קגאווה

שינג'י קגאווה (ביפנית: 香川 真司; נולד ב-17 במרץ 1989) הוא כדורגלן יפני, המשחק בעמדת הקשר בסנט טרודין. קגאווה החל את דרכו בקבוצת סרסו אוסקה מליגת העל היפנית כשהיה בן 17. בעונתו הראשונה במועדון, לא שותף קגאווה כלל במשחקי הקבוצה, וצפה בחבריו מהצד נושרים לליגת המשנה. בעונה הבאה, עונת 2007 החל קגאווה לקבל דקות משחק ממאמנו. הוא שותף ב-35 מ-48 משחקי הליגה של קבוצתו, וסיים עם הקבוצה במקום החמישי בליגה. בעונת 2008 המשיך קגאווה לקבל קרדיט ממאמנו, וב-35 משחקים בהם שותף הבקיע 16 שערים, והיה לכובש המצטיין של המועדון בליגה במשותף עם רוי קומאטסו. הקבוצה סיימה את העונה במקום הרביעי בליגה, נקודה אחת בלבד מתחת לווגאלטה סנדאי שהתמודדה במשחקי ההעפלה לליגת העל. בעונת 2009 כבר היה קגאווה למלך שערי ליגת המשנה היפנית עם 27 כיבושים, וסייע לקבוצתו לשוב לקדמת הבמה היפנית כשעזר לקבוצה לסיים את העונה במקום השני בליגת המשנה עם 104 נקודות ב-51 משחקים. לאחר 11 משחקים בליגת העל היפנית בהם הספיק לכבוש שבעה שערים, עבר קגאווה בקיץ 2010 לקבוצת בורוסיה דורטמונד מהבונדסליגה תמורת 350,000 אירו. בהופעת הבכורה שלו במועדון, במוקדמות הליגה האירופאית, הבקיע קגאווה שני שערים. קגאווה כבש את שער הבכורה שלו בבונסדליגה במחזור השלישי בניצחון הביתי 0:2 מול וולפסבורג, ובמחזור העוקב הבקיע שני שערים בניצחון החוץ מול שאלקה 04. אף על פי שהפסיד כמעט את כל מחציתה השנייה של העונה בשל פציעה, ושותף ב-18 משחקי ליגה בלבד, כבש קגאווה לזכות קבוצתו 12 שערים בכל המסגרות, שני רק ללוקאס באריוס שהבקיע לאורך העונה 21 שערים. במשחקי הליגה הוא כבש שמונה שערים, וסייע לקבוצתו לזכות באליפות הליגה הגרמנית. בעונה הבאה, עונת 2011/2012, היה קגאווה לבורג מרכזי במערך של דורטמונד. הוא כבש לאורך העונה 13 שערים והוסיף שמונה בישולים, וסייע לקבוצתו לזכות באליפות שנייה ברציפות. בעקבות יכולתו הטובה במשחקי הליגה, היה קגאווה מועמד לתואר שחקן העונה בליגה הגרמנית, תואר בו בסופו של דבר זכה חברו לקבוצה רוברט לבנדובסקי. במסגרת משחקי הגביע הגרמני הבקיע קגאווה שלושה שערים בחמישה משחקים, כולל שער ובישול במשחק הגמר בו ניצחה קבוצתו בתוצאה 2:5 את באיירן מינכן וזכתה בדאבל הראשון בתולדותיה. לאחר שתי עונות בגרמניה, לקראת עונת 2012/2013 חתם קגאווה במדי מנצ'סטר יונייטד, תמורת 16 מיליון אירו ובכך הפך ליפני הראשון במדי הקבוצה האנגלית. הוא ערך את משחק הבכורה שלו בפרמייר ליג בהפסד החוץ מול אברטון במחזור הראשון, ובמחזור השני הבקיע את שער הבכורה במדי השדים האדומים בליגה בניצחון הביתי 1:3 מול פולהאם. במהלך העונה כבש קגאווה שישה שערים, שלושה מהם בניצחון 0:4 על נוריץ' סיטי בו היה לאסיאתי הראשון שכובש שלושער בפרמייר ליג, וסייע לקבוצה לזכות באליפות. לקראת העונה הבאה פרש אלכס פרגוסון מאימון הקבוצה, ובמקומו מונה דייוויד מויס. קגאווה לא הצליח לרכוש את אמונו המקצועי של מויס, ואיבד את מקומו בהרכב הפותח. הוא שותף ב-18 משחקי ליגה בלבד לאורך העונה, ולא הצליח לכבוש באף אחת מהמסגרות. ב-31 באוגוסט 2014, לאחר שנתיים באנגליה, חתם קגאווה לארבע שנים בבורוסיה דורטמונד, בה פרץ לראשונה לתודעה הבינלאומית, תמורת 6.3 מיליון ליש"ט. הוא ערך את הופעת הבכורה המחודשת שלו במדי הקבוצה במחזור הליגה השלישי, ואף כבש שער בניצחון 1:3 על פרייבורג. בינואר 2019, לאחר שאיבד את מקומו בהרכב הקבוצה, הושאל קגאווה לבשיקטש הטורקית עד לסוף עונת 2018/19. קגאווה הבקיע ארבעה שערים ב-14 הופעות בחצי העונה ששיחק בבשיקטש, וסיים עם הקבוצה במקום השלישי בליגה. בתום תקופת ההשאלה חזר קגאווה לדורטמונד. ב-9 באוגוסט 2019 חתם קנגאווה לשנתיים בריאל סרגוסה מהליגה הספרדית השנייה. ב-27 בינואר 2021 חתם קגאווה בפאוק סלוניקי מליגת העל היוונית. ב-10 בינואר 2022 חתם קגאווה בסנט טרודין הבלגית. ב-1 בפברואר 2023 חתם קגאווה בסרסו אוסקה היפנית . קגאווה היה חלק מהנבחרת האולמפית של יפן לטורניר הכדורגל באולימפיאדת בייג'ינג (2008). במאי 2008 ערך קגאווה את הופעת הבכורה שלו במדי הנבחרת הבוגרת במשחק ידידות מול נבחרת חוף השנהב, אך לקראת טורניר מונדיאל 2010 נותר מחוץ לסגל. לקראת טורניר גביע אסיה בכדורגל 2011 קיבל קגאווה זימון מאלברטו זאקרוני, מאמן הנבחרת. במשחק רבע הגמר מול קטאר, כבש קגאווה צמד וסייע לקבוצתו לנצח בתוצאה 2:3 ולהעפיל לשלב הבא. במשחק חצי הגמר מול קוריאה הדרומית הוא נפצע וסבל משבר בעצמות המסרק, פציעה שגרמה לו להפסיד את המשך הטורניר, ושארית העונה בגרמניה. כולל משחקי הסופר קאפ הגרמני ומגן הקהילה בורוסיה דורטמונד אליפות גרמניה (2): 2010/2011, 2011/2012 הסופר קאפ הגרמני (1): 2011/2012 הגביע הגרמני (1): 2016/2017 מנצ'סטר יונייטד אליפות אנגליה (1): 2012/2013 מגן הקהילה (1): 2013 נבחרת יפן גביע אסיה בכדורגל (1): 2011 המבקיע המצטיין של ליגת העל היפנית(1): 2009 קבוצת העונה של המגזין "קיקר"(2): 2010/2011, 2011/2012 קבוצת השנה של אירופה על ידי מגזינים אירופיים(1): 2011/2012 כדורגלן השנה באסיה (1): 2012 מדיה וקבצים בנושא שינג'י קגאווה בוויקישיתוף אתר האינטרנט הרשמי של שינג'י קגאווה שינג'י קגאווה, ברשת החברתית פייסבוק שינג'י קגאווה, ברשת החברתית אקס (טוויטר) שינג'י קגאווה, ברשת החברתית אינסטגרם שינג'י קגאווה, באתר Transfermarkt שינג'י קגאווה, באתר Fussballdaten.de (בגרמנית) שינג'י קגאווה, באתר Soccerway שינג'י קגאווה, באתר BDFutbol שינג'י קגאווה, באתר WorldFootball.net שינג'י קגאווה, באתר National Football Teams שינג'י קגאווה, באתר FootballDatabase.eu שינג'י קגאווה, באתר ESPN מיכאל יוכין‏, תיאטרון יפני, באתר וואלה, 8 ביולי 2012 הכובשים המצטיינים בליגת המשנה לשנת 2009 Kagawa provides reminder of Eastern promise דו"ח המשחק באתר הליגה האירופאית May vote result: Robert Lewandowski is player of the season באתר הבונדסליגה Borussia Dortmund vs FC Bayern München Report Kagawa's career so far באתר הרשמי של מנצ'סטר יונייטד Shinji Kagawa scored a hat-trick as Manchester United beat Norwich at Old Trafford and extended their lead at the top of the Premier League to 15 points נדב יעקבי, ‏הבן האובד: האם קגאווה יחזור לעצמו בדורטמונד?, באתר ערוץ הספורט, 16 בספטמבר 2014 Beijing Olympic Players in Home Nation Domestic Leagues Japan 3-2 Qatar: Kagawa Double Helps Knock Out Spirited Hosts Kagawa could be out for the season באתר הבונסדליגה